**I. Vármúzeum**

 A Vármúzeum az egykori budai királyi palota E épületében található. Az intézmény a legrégebbi időktől napjainkig gyűjti, megőrzi és mutatja be fővárosunk történetére vonatkozó tárgyi és szellemi emlékeit. Kiállításain, kiadványaiban és programjain az itt élők sokszínű életét és kultúráját ismerteti meg a látogatókkal.

 A BTM Vármúzeum állandó kiállításai korszakokra bontva mutatják be Budapest és elődvárosainak történetét. Ez a terület a legrégebbi időktől kezdve ember által lakott volt, amint azt az *Ősi népek, antik kultúrák* című kiállításunk is tanúsítja. A *Budapest - Fény és árnyék, a főváros 1000 éves története* című kiállítás eddig még nem látott műtárgyak, korabeli írásos emlékek és dokumentumok sora mellett, a legmodernebb interaktív eszközök segítségével ismerteti meg a látogatót ennek a sokszor elpusztított és mégis mindig megújuló városnak a történetével.

 Szintén itt található a középkori Budát bemutató tárlat, valamint az újkori budai palota épületét és történetét bemutató „*A királyi palota – a kultúra vára*” című kiállítás. Megtekinthetőek itt a világhírű *Gótikus szobrok a budai királyi palotából,* valamint Magyarország második legrégebbi textilemléke a *Magyar-Anjou címeres selyemkárpit.*

A vármúzeum foglalkozásai az iskolai tananyagra és a múzeum kiállításaira épülnek. **Igény szerint 45, 60 és 90 perces időtartamban is megtarthatók.**

 ***Középiskolások számára ajánljuk:***

**1. Fejtsük meg a gótikus szobrok titkait!**

Az 1974-es feltárásakor tudományos szenzációnak számító, a 15. század elejéről származó szoborlelet kapcsán azt a folyamatot járjuk végig, ahogy a régészek a leletekben megbúvó információkat tárják fel. Kiderítjük mikor és hol készülhettek, kiket ábrázolnak, ki lehetett a megrendelő és eredetileg hova tervezhették felállítani őket.

**2. Csapból a víz, falból az áram. Amit észre sem veszünk!**

A kiállított tárgyak között és az ábrázolásokon meg kell keresni a technikai vonatkozású részleteket, milyen műszaki-technikai lehetőségek állnak rendelkezésre a különböző korszakokban. A technikai megoldások vizsgálata, az újítások időben való elhelyezése történik a foglalkozás során. (közlekedés, közvilágítás, vízhez jutás módjai, szennyvízelvezetés, burkolt utak, postahálózat, hulladékkezelés)

**3. A pletykától az sms-ig**

A vásárok, piacok minden korban fontos események, találkozási lehetőségek, a hírek továbbadásával a későbbi újságok, rádió előfutárai, de a színház, cirkusz szerepét is betöltötték. Felidézzük a középkori budai vásárok hangulatát, különböző ábrázolások, oklevelek és a Budai Jogkönyv segítségével kiderítjük kik, mit, hol árulhattak, milyen mutatványosok szórakoztatták az egybegyűlteket, és milyen büntetés járt a vásár rendjének megzavarásáért.

**4. Ha a tér beszélni tudna...! A 20. század lenyomata a Hősök terén.**

Hogyan alakította a történelem a Hősök tere látványát? Minden politikai rendszer megjeleníti ideológiáját az általa felállított szobrokban, emlékművekben. Így alakult ki a Hősök tere a Millenniumi Emlékművel, ami lehetőséget ad a nemzet önképének vizsgálatára. Kik szerepelnek, miért fontosak, ki nem szerepel? (Habsburgok) miért cserélték le? A Felvonulási tér a mindenkori hatalom reprezentációjának helyszíneként különböző rendezvényeknek, felvonulásoknak, koncerteknek, tüntetéseknek adott otthont. Ezt a folyamatot vizsgáljuk a különböző dokumentumok, ábrázolások alapján.

**5. Országnak királya, királynak palotája**

Mi a rendeltetése a királyi palotának, miben tér el más lakásoktól? Vajon miért nem lakott soha Mária Terézia a neki épített palotában? Milyen igények merültek fel az idők során a palota bővítésére, és milyen megoldásokat alkalmaztak a jeles építészek? Hogyan hatott József nádor családi állapota az udvari életre? A királyi palota – a kultúra vára című kiállításban játékos formában követhetjük nyomon az épület változásainak folyamatát.

***Programok minden korosztály számára:***

**1. Felmegyünk Budára…**

Interaktív tárlatvezetés a középkori királyi palota megmaradt részeiben.

Hol tartották fogva és fejezték le Hunyadi Lászlót? Mire használták a jégvermet? Hogyan fűtöttek a palotában? Volt-e lába a lábosnak? Csak néhány kérdés azok közül, amelyekre választ keresünk.

**2. Mesélő tárgyak…**

A használati tárgyak különböző jelentéstartalmait fürkésszük, elképzeljük kik, hol, mikor használhatták őket, milyen környezetbe illeszkednek, milyen technikai színvonalat feltételez az előállításuk és a használatuk. A foglalkozás során a hasonlóságokat, és a különbözőségeket keressük a régi idők és a jelen tárgykultúrája között.

**3. Nádméz és tikmony**

Milyen ételsort szolgáltak fel Mátyás és Beatrix lakodalmán, mi került a budai polgárok asztalára? Ezekre a kérdésekre is választ kapunk, miközben áttekintjük a középkori főzési és étkezési szokásokat, a társadalom különböző rétegei által fogyasztott ételeket, korabeli fűszereket, konyhai edényeket, és eszközöket.

**4. Viseletek, korok, táncok…**

Áttekintő palotatörténeti vezetést követően gótikus és reneszánsz viseletek bemutatása a képi ábrázolások, leírások alapján – felvehető ruhákkal –, majd a korabeli szokások és „illemtan” után reneszánsz táncok tanítása. A jelmezekben történő fényképezésre is nyílik lehetőség.

**5. A Duna elválaszt és összeköt**

A kiállítás vezérmotívumához, a Dunához kapcsolódóan megvizsgáljuk a folyó szerepét a város életében, a rajta való átkelésre legalkalmasabb helyeket, és eszközöket az őskortól napjainkig, a gázlóktól, kompokon, hajóhídon keresztül a ferdekábeles hídig. Az is kiderül, mi a jéghíd, és a repülőhíd.

Kérhető manuális foglalkozáson tésztából, vagy papírból hídépítés, terhelési próbával.

***Fogyatékkal élőknek ajánljuk:***

A fogyatékkal élő gyermekek számára előzetes bejelentkezés alapján speciális múzeumi foglalkozásokat szervezünk.

**Információ és időpont egyeztetés:**

 Berhidai Magdolna, R. Kiss Gabriella múzeumpedagógusok

 Közönségkapcsolati Főosztály

 Telefon: 487-8871

 berhidai@mail.btm.hu

 kissg@mail.btm.hu

**II. Aquincumi Múzeum**

A múzeum 10 hektáros régészeti parkjával és kiállításaival Budapest római kori múltját tárja elénk. Önálló tárlaton láthatóak a világhíres aquincumi orgona és a helytartói palota emlékei. A látványraktár a főváros ötezer éves múltjába és a római hódítás utáni időszakba enged betekintést. Új turisztikai attrakcióelemként működik a Virtuális élménytér, a Mitológiai játszótér és egy római mintára berendezett lakóház, az ún. Festőház.

Ezek megismertetésére ajánlunk a múzeumpedagógiai programokat és többféle tárlatvezetést az általános és középiskolások számára.

**Múzeumi óra: (60-90 perc)**

Iskolai tanagyagra épülő, interaktív foglalkozás, a kiállításokban és a romkertben folyik, ahol a római kor jelentőségével és sajátosságaival ismerkedhetnek a látogatók. Minden múzeumi óra két részből áll. A foglalkozás első felében a múzeum kiállításaival vagy romkertjével ismerkedünk interaktív tárlatvezetés során, melyet a foglalkozás témájának megfelelően kézműves foglalkozás, szituációs játék, vagy más interaktív program egészít ki.

**Múzeumi óra kreatív műhelymunkával: (90-120 perc)**

Ebben az esetben, a kiállításokban vagy a romkertben tartott foglalkozást kreatív műhelymunka egészíti ki. A római korban alkalmazott, autentikus díszítőművészeti technikák életre keltésével készítünk műtárgymásolathoz hasonló „emlék”- tárgyakat.

***Középiskolásoknak ajánljuk:***

**1. Gladiátorok a Római Birodalomban - interaktív előadás**

A diákok romkerti vezetést követően interaktív előadást hallgathatnak a gladiátorok életéről, felszereléséről, harcmodoráról. Kezükbe vehetik, felpróbálhatják a gladiátorok felszerelését, végül filcfegyverekkel küzdhetnek a győzelemért.

**2. Hogyan éltek a rómaiak? - életmódtörténet szituációs játékkal**

Tematikus tárlatvezetést követően megbeszéljük milyen környezetben, hogyan éltek Aquincum lakói. Majd római ruhákba öltözve, gazdag kelléktár felhasználásával játszunk el egy-egy jellegzetes ókori szituációt (pl. áldozatbemutatás, névadás, esküvő).

3**. Antik szépség-antik viselet - tematikus tárlatvezetés és kézműves foglalkozás**

Az antik szépségápolás fennmaradt tárgyi emlékeivel és történetével ismerkedünk. Megbeszéljük hogyan változott a divat, milyen frizurát viseltek a római nők, milyen recepteket állítottak a szépségápolás szolgálatába, milyen ma is ismert vagy mára már elfeledett szépségápolási trükköket alkalmaztak. Római ruhákat próbálunk fel, s római stílusú ékszereket készítünk.

***Fogyatékkal élőknek ajánljuk:***

A fogyatékkal élő gyermekek és felnőttek számára előzetes bejelentkezés alapján speciális múzeumi foglalkozásokat szervezünk.

**Információ és időpont egyeztetés:**

Ódor Bernadett múzeumpedagógus

Telefon: 250-1650, 430-1081,

odor.b@aquincum.hu